
             Nr.23/124/2006
BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege pentru aprobarea preluării de către Societatea Naţională „Nuclearelectrica” – S.A. de la rezerva de stat a cantităţii de 315,0 tone apă grea, necesară punerii în funcţiune a Unităţii 2 CNE Cernavodă, transmis comisiei cu adresa nr.P.L.X 533 din 12 iunie 2006, pentru dezbatere în procedură de urgenţă.



Potrivit prevederilor art.75 din Constituţia României, republicată, şi ale art.86 alin.(3) pct.1 din Regulamentul Camerei Deputaţilor, republicat, Camera Deputaţilor este Cameră decizională.



În raport de obiectul şi conţinutul său, proiectul de lege face parte din categoria legilor ordinare.
PREŞEDINTE,

Dan Ioan Popescu

                   Nr.23/124/2006
RAPORT

asupra proiectului de Lege pentru aprobarea preluării de către Societatea Naţională „Nuclearelectrica” – S.A. de la rezerva de stat a cantităţii de 315,0 tone apă grea, necesară punerii în funcţiune a Unităţii 2 CNE Cernavodă


În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru industrii şi servicii a fost sesizată, în procedură de urgenţă, spre dezbatere şi avizare în fond, cu proiectul de Lege pentru aprobarea preluării de către Societatea Naţională „Nuclearelectrica” – S.A. de la rezerva de stat a cantităţii de 315,0 tone apă grea, necesară punerii în funcţiune a Unităţii 2 CNE Cernavodă, transmis cu adresa nr.P.L.X 533 din 12 iunie 2006, înregistrată la comisie sub nr.23/124 din 13 iunie 2006.



Potrivit prevederilor art.75 din Constituţia României, republicată şi ale art.86 alin.(3) pct.1 din Regulamentul Camerei Deputaţilor, republicat, Camera Deputaţilor este Cameră decizională.



Proiectul de lege a fost dezbătut şi adoptat de Senat, în calitate de prima Cameră sesizată, în şedinţa din 7 iunie 2006.



Consiliul Legislativ a avizat proiectul ordonanţei de urgenţă a Guvernului cu avizul nr.645 din 3 mai 2006.

Comisia pentru politică economică, reformă şi privatizare a avizat favorabil proiectul de lege cu avizul nr.21/255/20.06.2006.


Prezentul proiect de lege are ca obiect de reglementare aprobarea preluării decătre S.N. Nuclearelectrica S.A. de la rezerva de stat a cantităţii de 315,0 tone apă grea necesară punerii în funcţiune a Unităţii 2 CNE Cernavodă.


Probele pentru punerea în funcţiune s-au făcut treptat, începând cu finele anului 2004, pe sisteme tehnologice, la finele anului 2005 fiind puse în funcţiune 152 de sisteme dintr-un total de 307 sisteme. Pentru aceste sisteme, conform tehnologiei CANDU, este necesară o cantitate de 500 tone apă grea.


Din cantitatea necesară, 185 de tone au fost procurate de S.N. Nuclearelectrica S.A., începând cu anul 1999, din fondurile alocate anual prin bugetul de stat pentru obiectivul de investiţii Unitatea 2 CNE Cernavodă.



Diferenţa de apă grea, până la 500 tone, este fabricată şi se află în stoc la producător, Regia Autonomă de Activităţi Nucleare – sucursala ROMAG Drobeta Turnu – Severin, fiind în gestiunea Administraţiei Naţionale a Rezervelor de Stat.



Potrivit prevederilor art.61 din Regulamentul Camerei Deputaţilor, republicat, comisia a examinat proiectul de lege în şedinţa din 21 iunie 2006.



La dezbateri au participat, în calitate de invitaţi, în conformitate cu prevederile art.55 alin.(2), din partea Ministerului Economiei şi Comerţului: domnul Alexandru Săndulescu – director general, din partea Administraţiei Naţionale a Rezervelor de Stat: domnul Sorin Vicol – preşedine şi din partea S.N. Nuclearelectrica S.A.: domnul Teodor Chirică – director general.


La dezbaterea acestui proiect de lege, din totalul de 23 de deputaţi membri ai comisiei, au fost prezenţi 20 deputaţi, iar raportul a fost adoptat cu unanimitate de voturi.


În raport de obiectul şi conţinutul său, proiectul de lege face parte din categoria legilor ordinare.



În urma dezbaterilor, Comisia pentru industrii şi servicii a hotărât să propună plenului Camerei Deputaţilor, spre dezbatere şi adoptare, proiectul de Lege pentru aprobarea preluării de către Societatea Naţională „Nuclearelectrica” – S.A. de la rezerva de stat a cantităţii de 315,0 tone apă grea, necesară punerii în funcţiune a Unităţii 2 CNE Cernavodă, în forma adoptată de Senat.

                      PREŞEDINTE,                                         SECRETAR,    
                   Dan Ioan Popescu                                      Aurelia Vasile
Consilier,

Silvia Vlăsceanu

